Naser Khader (LA), 2008-12-16:
Da FN blev skabt og menneskerettighedserklæringen underskrevet i 1948, var det en fremragende idé.
Baggrunden var dybt alvorlig - anden verdenskrig med holocaust og folkemord var netop forbi, og menneskeheden længtes efter fred og sikkerhed.
Der blev med andre ord skabt en fælles international standard for menneskerettighedernes indhold, og det var rettigheder, som tog udgangspunkt i den enkeltes personlige frihed, og som var ideologiog religionsuafhængige.
Dette kunne lade sig gøre, fordi FN dengang var domineret af demokratiske lande.
Godt nok var der ikkedemokratier som medlemmer, men de havde ingen indflydelse.
Saudi-Arabien eksempelvis stemte imod menneskerettighedserklæringen dengang.
Jeg tror simpelt hen ikke på, at man i dag kunne underskrive den samme menneskerettighedserklæring med den samling af stater, der er i FN.
Det vil sige, at FN har ændret sig meget siden 1948.
Det, der er sket på det seneste, især inden for det sidste tiår, er, at de totalitære og islamistiske lande rotter sig sammen og danner fælles front mod de demokratiske lande.
Det er helt vildt.
I øjeblikket har vi en dansk statsborger, der er fængslet i Libyen, fordi han har været kritisk over for Gaddafi, og så har vi Libyens FN-ambassadør som formand for Menneskerettighedsrådet.
Det viser, hvor grotesk det er i øjeblikket.
Man kunne da i det mindste inden for det nuværende system have krævet, at medlemmerne af FN's Menneskerettighedsråd skulle komme fra demokratiske lande.
I dag er FN præget af et stort demokratisk underskud.
FN flyder i dag rundt i internationalt farvand uden kompas og med udemokratiske kaptajner på broen, og efterhånden er udemokratiske, korrupte og bureaukratiske pirater ved at overtage styringen af FN.
FN er i dag ikke rigtig i stand til at tage endelige og bindende beslutninger om krig og fred.
Et af de grundlæggende problemer er vetoprincippet i FN's Sikkerhedsråd.
Vi har set det i forhold til Darfur.
Der er også de seneste år blevet lagt meget vægt på nationalstaternes suverænitet på bekostning af demokrati, især fordi diktatorerne gør krav på at påvirke verdenspolitikken gennem FN.
FN kan komme til at lide samme skæbne som Folkeforbundet, og noget af det, der kan gøre det, er bl.a. processer som den, vi ser i øjeblikket, nemlig Durban ll-processen, hvor de totalitære og islamistiske lande vil gennemtrumfe guderettigheder før individrettighederne.
Det er værdirelativisme, der dominerer i FN i øjeblikket, hvor alting er lige og dermed ligegyldigt og udvisket.
Men nej, alt er ikke lige, der er nogle værdier, der er bedre end andre, og det er de demokratiske.
Jeg tror simpelt hen ikke på, at man kan reformere FN.
FN har da haft sin berettigelse gennem historien, og jovist, der er, som udenrigsministeren har peget på, nogle institutioner, der fungerer godt inden for FN UNICEF, UNESCO, WTO m.v. - men de kan udmærket videreføres af et demokratisk FN.
Der er nemlig brug for et demokratiernes FN.
Regeringen taler om en alliance af demokratier inden for det eksisterende system, men det synes jeg ikke er helt ambitiøst nok.
Jeg mener, at vi på sigt skal satse på et demokratiernes FN.
Ideen om demokratiernes FN er jo ikke ny - den er mere end 200 år gammel.
Filosoffen Immanuel Kants idé om nationernes liga byggede på den forudsætning, at medlemslandende havde en republikansk - dvs. demokratisk - styreform.
Modstanderne af denne idé spørger: Hvordan kan vi afgrænse, hvem der er demokratisk og hvem der ikke er det?
Det gør vi jo udmærket i Europarådet.
Og hvis man ikke opfylder de kriterier, så er der nogle konsekvenser, og det er, at man kan risikere at blive smidt ud.
Jeg ved godt, som jeg indledte med, at det ikke kan lade sig gøre her og nu, men jeg synes ikke, at vi af den grund ikke på sigt skal have den ambition i Danmark, der hedder, at vi vil kæmpe for et demokratiernes FN.
Jeg mener, at Danmark skal gå forrest i denne kamp og den ambition.
Så har jeg et fælles forslag til vedtagelse fra Liberal Alliance og Dansk Folkeparti.
Skal jeg læse det op nu?
Forslag til vedtagelse
»Folketinget er bekymret over den stigende indflydelse, islamiske og diktatoriske stater har fået i FN, hvor de i stigende grad misbruger FN-systemet til at fremme antidemokratiske holdninger i direkte modstrid med FN's principper om de individuelle globale frihedsrettigheder, og Folketinget opfordrer derfor regeringen til - at arbejde for at oprette et handlekraftigt og effektivt demokratiernes FN, der er åbent for alle demokratiske lande, - proaktivt at skabe alliancer med ligesindede lande for at sikre fred, frihed og respekt for de globale frihedsrettigheder, - at arbejde målrettet for at hindre, at ytringsfriheden undermineres, og - at fremme den løbende dialog med demokratiske lande for at styrke demokratiernes deltagelse i den globale værdidebat.«